ส่วนที่ 1 บริษัทที่ออกหลักทรัพย์

  -----------------------------------------------------------------------
  2. ปัจจัยความเสี่ยง

  -----------------------------------------------------------------------

คณะกรรมการบริหารความเสี่ยงของกลุ่มบริษัท จัสมิน อินเตอร์เนชั่นแนล จำกัด (มหาชน)
ได้กำหนดนโยบายและกรอบการดำเนินงานการบริหารความเสี่ยงในเชิงบูรณาการ
โดยมุ่งเน้นการเสริมสร้างและสนับสนุนการบริหารความเสี่ยงให้ประสบความสำเร็จทั่วทั้งองค์กร
ทั้งนี้ คณะกรรมการบริหารความเสี่ยงได้ดำเนินการประเมินปัจจัยความเสี่ยงภายใน ภายนอก
วิเคราะห์ ติดตาม รวมทั้งหามาตรการ เพื่อลดความเสี่ยงในองค์กร โดยจำแนกความเสี่ยงหลักๆ
ที่สำคัญเป็น 5 ด้าน ดังนี้

2.1. ด้านรายได้

กระแสความต้องการทางด้านเทคโนโลยีการสื่อสารผ่านอินเตอร์เน็ตยังเป็นที่นิยมเพิ่มมากขึ้นอย่างต่อเนื่อง
ทำให้ผู้คนทุกระดับและสังคมต้องมีการปรับตัวและพัฒนาให้ทันต่อการเปลี่ยนแปลงในโลกของการสื่อสาร
ซึ่งย่อโลกทั้งใบให้เล็กลงระหว่างผู้ใช้ข้อมูลในกลุ่มต่างๆ จนเกิดเป็นกระแสเครือข่ายทางสังคม
(Social Network) บนโลกออนไลน์ ที่เปิดโอกาสให้เกิดการแลกเปลี่ยนข้อมูล
ข่าวสารทั้งภาพและเสียง การแสดงความคิดเห็น และอื่นๆ ตามความสนใจของแต่ละบุคคล

กลุ่มบริษัท จัสมิน
ได้มีการปรับธุรกิจเพื่อรองรับการขยายตัวทางด้านเทคโนโลยีการสื่อสารและให้กลุ่มบริษัทมีผลการดำเนินงานที่ดี
เป็นไปตามเป้าหมายที่กำหนดไว้ โดยมุ่งเน้นธุรกิจต่างๆ เช่น

 ธุรกิจให้บริการอินเตอร์เน็ตความเร็วสูง (Broadband Business) ได้แก่ TTTBB และ TTTI
โดยการสร้างและขยายโครงข่ายอินเตอร์เน็ตความเร็วสูงให้ครอบคลุมและสามารถรองรับความต้องการของลูกค้าทั่วประเทศ

 ธุรกิจให้บริการโครงข่ายโทรคมนาคม (Telecom Network & Service Provider
Business) ได้แก่

- JSTC และ TLDT
ซึ่งเป็นผู้รับสัมปทานโครงการร่วมลงทุนจัดสร้างและให้บริการโครงข่ายเคเบิ้ลใยแก้วนำแสงใต้น้ำแก่
ทีโอที
และได้รับอนุมัติให้สามารถนำวงจรในโครงข่ายส่วนที่เหลือจากการส่งมอบและใช้งานไปแสวงหารายได้เพิ่มเติม

- ACU
ซึ่งมีทีมงานวิศวกรผู้มีประสบการณ์เกี่ยวกับการสื่อสารโทรคมนาคมผ่านดาวเทียมเป็นเวลานาน
สามารถประมูลงานในโครงการแบบเบ็ดเสร็จของกองทัพเรือและกองบัญชาการกองทัพไทย
ตามความเชี่ยวชาญพิเศษเฉพาะด้าน ซึ่งจะเป็นส่วนเพิ่มรายได้ใหม่ให้กับกลุ่มบริษัท
นอกจากนี้ทางบริษัทได้จับมือกับพันธมิตรผู้ให้บริการโทรศัพท์มือถืออันดับหนึ่งของประเทศ-เอไอเอส
เพื่อเป็นการเพิ่มศักยภาพในการแข่งขันในตลาด WiFi

 ธุรกิจงานจัดหา ออกแบบและวางระบบสื่อสารและโทรคมนาคม (System Integration
Business) ได้แก่ JTS ซึ่งเป็นผู้ดำเนินธุรกิจแบบครบวงจร
รวมถึงเป็นตัวแทนจำหน่ายอุปกรณ์เครื่องมือวัดด้านระบบสื่อสารจากต่างประเทศ
และให้บริการจัดทำระบบความปลอดภัยแบบต่างๆ (Security System)
ซึ่งสามารถหารายได้จากกลุ่มลูกค้าทั้งภาครัฐและภาคเอกชน

 ธุรกิจอื่นๆ (Other Businesses) ได้แก่ PA ซึ่งดำเนินธุรกิจด้านอสังหาริมทรัพย์
โดยการให้เช่าพื้นที่ในอาคารสำนักงาน จัสมิน อินเตอร์เนชั่นแนล ทาวเวอร์
และให้บริการที่เกี่ยวเนื่อง PA
มุ่งเน้นที่จะปรับปรุงรูปแบบการบริการและได้พัฒนารูปแบบบริการเสริมใหม่ๆ
แก่ลูกค้าเพื่อดึงดูดใจผู้เช่ารายใหม่

2.2. ด้านการเงิน

จากปัจจัยทางเศรษฐกิจและอัตราเงินเฟ้อที่ยังคงมีแนวโน้มสูงขึ้น
การเคลื่อนย้ายเงินทุนของนักลงทุนต่างชาติรวมถึงกองทุนที่ขายหุ้นทั่วโลก
ล้วนเป็นปัจจัยสำคัญที่อาจส่งผลกระทบให้เกิดความเสี่ยง ต่ออัตราแลกเปลี่ยนและอัตราดอกเบี้ย ดังนี้

 ความเสี่ยงจากความผันผวนของอัตราแลกเปลี่ยนเงินตราต่างประเทศ เนื่องจาก
บริษัทมีรายได้หลักเป็นสกุลเงินบาท
แต่มีค่าใช้จ่ายเกี่ยวกับการจัดซื้ออุปกรณ์สื่อสารข้อมูลและโทรคมนาคมที่ต้องชำระในรูปของสกุลเงินตราต่างประเทศ
ทั้งนี้ กลุ่มบริษัท จัสมิน
มีนโยบายในการป้องกันความเสี่ยงโดยการติดตามสภาวะความเปลี่ยนแปลงของปัจจัยที่ส่งผลกระทบต่ออัตราแลกเปลี่ยนเงินตราต่างประเทศอย่างใกล้ชิด
การใช้เครื่องมือทางการเงินที่เหมาะสม
การพิจารณาช่วงเวลาที่เหมาะสมในการเข้าทำสัญญาแลกเปลี่ยนเงินตราต่างประเทศล่วงหน้า
(Forward Contracts) รวมถึงการเก็บสำรองเงินในบัญชี USD
อย่างเหมาะสมสำหรับการจ่ายชำระค่าสินค้าจากต่างประเทศ


ความเสี่ยงจากความผันผวนของอัตราดอกเบี้ยซึ่งอยู่ในช่วงขาขึ้นตามสภาวะเศรษฐกิจและอัตราเงินเฟ้อ
ส่งผลกระทบทำให้ต้นทุนทางการเงินเพิ่มสูงขึ้น ทั้งนี้ กลุ่มบริษัท จัสมิน
มีนโยบายในการป้องกันความเสี่ยงโดยการวางแผนกระแสเงินสดให้เพียงพอต่อการชำระดอกเบี้ยเงินกู้และสามารถชำระคืนเงินกู้ภายในระยะเวลาที่กำหนด
การบริหารการเงินที่เหมาะสม
รวมถึงการจัดโครงสร้างเงินทุนโดยการหาแหล่งเงินทุนภายในกลุ่มบริษัท จัสมิน
และจากเงินกู้สถาบันการเงิน

2.3 ด้านบุคลากร

กลุ่มบริษัท จัสมิน ได้มีการพัฒนาบุคลากรให้มีความรู้
ความสามารถและทักษะในการปฏิบัติงานได้อย่างเหมาะสม
โดยการฝึกอบรมพนักงานอย่างต่อเนื่องเพื่อให้เกิดความรู้
และความทันสมัยต่อโลกในยุคปัจจุบันที่มีการเปลี่ยนแปลงอย่างรวดเร็วและตลอดเวลา
การวางแผนอัตรากำลังคนล่วงหน้าเพื่อเตรียมการสำหรับโครงการต่างๆ ให้ทันตามความต้องการ
การจ้างพนักงานชั่วคราวสำหรับงานโครงการที่มีระยะเวลาสั้นๆ
การหมุนเวียนสับเปลี่ยนพนักงานให้เหมาะสมกับปริมาณงาน การจัดทำแผนพัฒนาบุคลากรให้มีความรู้
ทักษะ ตามความต้องการของโครงการหรือตำแหน่งงาน
โดยให้สอดคล้องกับเป้าหมายและทิศทางธุรกิจของบริษัท
การส่งเสริมให้บุคลากรมีความก้าวหน้าตามความรู้ความสามารถบนพื้นฐานของการประเมินผลการปฏิบัติงานอย่างเป็นธรรม
การกำหนดค่าตอบแทนให้เหมาะสมกับลักษณะงานและความรับผิดชอบ
โดยเทียบเคียงกับธุรกิจประเภทเดียวกัน

2.4 ด้านการตลาดและการแข่งขัน

จากสภาวะการแข่งขันในปัจจุบัน ตลาดอินเทอร์เน็ตความเร็วสูงยังคงมีความรุนแรงอย่างต่อเนื่อง
เนื่องจาก กทช. ได้ออกใบอนุญาตให้กับผู้ให้บริการหลากหลายประเภท
เพื่อส่งเสริมการแข่งขันให้มีจำนวนผู้ใช้งานอินเตอร์เน็ตเพิ่มมากขึ้น
นอกจากนี้กระทรวงเทคโนโลยีสารสนเทศและการสื่อสาร
ได้ประกาศนโยบายบรอดแบนด์แห่งชาติในปี 2553 จึงอาจส่งผลกระทบในด้านส่วนแบ่งทางการตลาด
ซึ่งบริษัทได้ป้องกันความเสี่ยงในเรื่องดังกล่าวโดยการสร้างและขยายโครงข่ายอินเตอร์เน็ตความเร็วสูงให้ครอบคลุมและสามารถรองรับความต้องการของลูกค้าได้ทั่วประเทศ
การบำรุงรักษาอุปกรณ์สื่อสารข้อมูลและโทรคมนาคมให้มีประสิทธิภาพ
จะช่วยรักษาส่วนแบ่งทางการตลาดให้เพิ่มขึ้น
และในขณะเดียวกันการหาพันธมิตรทางธุรกิจในการบริการเช่น การใช้โครงข่ายของ กสท.,
ทีโอที, บริษัท ยูไนเต็ด อินฟอร์เมชั่น ไฮเวย์ จำกัด(UIH) และการไฟฟ้าฯ
จะช่วยให้การให้บริการทางด้านอินเตอร์เน็ตของบริษัทเป็นไปอย่างมีคุณภาพ รวดเร็ว
และมีประสิทธิภาพ

2.5 ด้านปฏิบัติการบำรุงรักษา

การเป็นผู้นำเกี่ยวกับการให้บริการทางด้านอินเตอร์เน็ตนั้น
การบำรุงรักษาโครงข่ายให้มีเสถียรภาพเป็นสิ่งที่สำคัญที่สุด
ความเสี่ยงที่เกิดจากการขัดข้องของระบบจะส่งผลกระทบต่อความเชื่อมั่นของผู้ใช้บริการ
ซึ่งบริษัทได้ป้องกันความเสี่ยงในเรื่องดังกล่าวโดยจัดทำแผนรองรับสำหรับเหตุการณ์หรือกรณีฉุกเฉิน
เพื่อรองรับและการแก้ปัญหาขัดข้องที่อาจจะเกิดขึ้นกับโครงข่ายของบริษัท
การบำรุงรักษาและการตรวจเช็คอุปกรณ์ในระบบให้มีประสิทธิภาพ สามารถใช้งานได้อย่างต่อเนื่อง
โดยหน่วยงานที่รับผิดชอบเกี่ยวกับโครงข่ายได้ดำเนินการปรับปรุง ดูแล ตรวจเช็ค แก้ไขเหตุเสีย
ซ่อมแซมระบบตามตารางที่กำหนดไว้ล่วงหน้า
และจัดเตรียมอุปกรณ์สำรองเพื่อเปลี่ยนแทนในจำนวนที่เหมาะสม
รวมถึงการเตรียมโครงข่ายสำรองเพื่อ Back up ระบบให้สามารถให้บริการได้อย่างต่อเนื่อง